**เอกสารประกอบการเรียนบทที่ 4**

แม้ว่ารัฐธรรมนูญแห่งราชอาณาจักรไทยฉบับปัจจุบัน (พ.ศ. 2560) จะกำหนดให้มีวุฒิสภาโดยให้มีวุฒิสภาจำนวน 200 คน และมีอำนาจหน้าที่หลายประการตามที่รัฐธรรมนูญกำหนด แต่ในช่วง 5 ปีแรกหลังการบังคับใช้รัฐธรรมนูญฉบับนี้ บทเฉพาะกาลได้กำหนดเกี่ยวกับที่มาและอำนาจหน้าที่บางประการของสมาชิกวุฒิสภาไว้เป็นการเฉพาะหรือที่บางตำราเรียกว่า “วุฒิสภาตามบทเฉพาะกาล” ซึ่งมีที่มาจากคำถามพ่วงที่ให้ประชาชนออกเสียงประชามติให้ความเห็นชอบกับรัฐธรรมนูญฉบับนี้นั่นเอง โดยวุฒิสภาตามบทเฉพาะกาลนี้จะมีจำนวนสมาชิกทั้งหมด 250 คน และมีวาระในการดำรงตำแหน่ง 5 ปี เพียงวาระเดียว อีกทั้งผู้ที่ดำรงตำแหน่งเป็นสมาชิกวุฒิสภาตามบทเฉพาะกาลจะไม่สามารถสมัครรับเลือกเป็นสมาชิกวุฒิสภาตามรัฐธรรมนูญฉบับนี้ได้อีก ทั้งนี้ บทเฉพาะกาลของรัฐธรรมนูญได้กำหนดที่มาและอำนจหน้าที่ของวุฒิสภาตามบทเฉพาะกาลไว้ ดังนี้

**1. ที่มาของสมาชิกวุฒิสภา**

บทเฉพาะกาลของรัฐธรรมนูญกำหนดให้วุฒิสภาตามบทเฉพาะกาลมาจากการแต่งตั้งของพระมหากษัตริย์ ตามคำแนะนำของคณะรักษาความสงบแห่งชาติ โดยมีวิธีการแต่งตั้งแบ่งเป็นสองกลุ่ม ดังนี้[[1]](#footnote-1)

 **1) กลุ่มที่ 1 : สมาชิกวุฒิสภาที่มาจากการคัดเลือกของคณะกรรมการการสรรหาสมาชิกวุฒิสภา** คณะรักษาความสงบแห่งชาติจะต้องแต่งตั้คณะกรรมการชุดหนึ่งเรียกว่า “คณะกรรมการการสรรหาสมาชิกวุฒิสภา” จำนวน 9-12 คน ซึ่งต้องแต่งตั้งจากผู็ทรงคุณวุฒิที่มีความรู้และประสบการณ์ด้านต่าง ๆ และมีความเป็นกลาง โดยคณะกรรมการการสรรหา ฯ นี้ จะคัดเลือกบุคคลที่มีความรู้ความสามารถเหมาะสมแล้วยื่นเสนอต่อคณะรักษาความสงบเรียบร้อยแห่งชาติ จำนวนไม่เกิน 400 คน ซึ่งคณะรักษาความสงบแห่งชาติจะต้องคัดเลือกให้เหลือ 194 คน

 **2) กลุ่มที่ 2 : สมาชิกวุฒิสภาที่มาจากการคัดเลือกของคณะกรรมการการเลือกตั้ง** โดยคณะกรรมการการเลือกตั้งจะต้องดำเนินการให้มีการเลือกสมาชิกวุฒิสภาจำนวน 200 คน แล้วนำรายชื่อดังกล่าวไปให้คณะรักษาความสงบแห่งชาติเลือกให้เหลือ 50 คน โดยคัดเลือกรายชื่อสำรองไว้ 50 คน

 **3) กลุ่มที่ 3 : สมาชิกวุฒิสภาโดยตำแหน่ง** ได้แก่ ปลัดกระทรวงกลาโหม ผู้บัญชาการทหารสูงสุด ผู้บัญขาการทหารบก ผู้บัญชาการทหารเรือ ผู้บัญชาการทหารอากาศ และผู้บัญชาการตำรวจแห่งชาติ

**2. อำนาจหน้าที่ของสมาชิกวุฒิสภา**

 ทั้งนี้ แม้บทเฉพาะกาลจะกำหนดให้ต้องนำคุณสมบัติและลักษณะต้องห้ามบางประการมาใช้กับสมาชิกวุฒิสภาที่มาจากการคัดเลือกของคณะกรรมการการสรรหาสมาชิกวุฒิสภา และสมาชิกวุฒิสภาโดยตำแหน่ง และในส่วนของอำนาจหน้าที่ของวุฒิสภาตามบทเฉพาะกาลนั้น สมาชิกวุฒิสภาตามบทเฉพาะกาลจะมีอำนาจหน้าที่เหมือนวุฒิสภาตามรัฐธรรมนูญ และมีอำนาจหน้าที่บางอย่างที่เพิ่มมา ดังนี้

**2.1 อำนาจหน้าที่ของวุฒิสภาที่บัญญัติในรัฐธรรมนูญ**

รัฐธรรมนูญฉบับปัจจุบันได้กำหนดอำนาจหน้าที่ของวุฒิสภา ทั้งในด้านนิติบัญญัติ การควบคุมการบริหารราชการแผ่นดิน และการให้คำแนะนำหรือให้ความเห็นชอบแก่บุคคลเพื่อเข้าสู่ตำแหน่งบางตำแหน่ง (ส่วนใหญ่จะเป็นตำแหน่งในองค์กรตามรัฐธรรมนูญ หรือองค์กรตุลาการซึ่งเป็นองค์กรที่มีอำนาจในการตรวจสอบ) และอำนาจในการแก้ไขเพิ่มเติมรัฐธรรมนูญ ดังนี้

 - อำนาจนิติบัญญัติ : โดยภาพรวม รัฐธรรมนูญฉบับนี้ก็มีความคล้ายคลึงกับรัฐธรรมนูญฉบับที่ผ่าน ๆ มา ที่กำหนดให้วุฒิสภามีอำนาจนิติบัญญัติน้อยกว่าสภาผู้แทนราษฎร ซึ่งในกรณีของร่างกฎหมายทั่วไปนั้น วุฒิสภาจะไม่มีอำนาจเสนอร่างกฎหมาย และร่างกฎหมายจะต้องเข้าสู่การพิจารณาของสภาผู้แทนราษฎรก่อน โดยถ้าหากร่างกฎหมายนั้นได้รับความเห็นชอบจากสภาผู้แทนราษฎร (ถ้าหากไม่ได้รับความเห็นชอบ ร่างกฎหมายนั้นจะตกไปโดยวุฒิสภาไม่มีโอกาสได้พิจารณาร่างกฎหมายนั้น) และเข้าสู่การพิจารณาของวุฒิสภา โดยในชั้นนี้ วุฒิสภาจะมีเวลาพิจารณาเพียง 60 วัน (แต่ถ้าหากพิจารณาไม่แล้วเสร็จ และไม่มีการขยายเวลา ก็จะถือว่าวุฒิสภาให้ความเห็นชอบ) แต่ถ้าร่างกฎหมายนั้นเป็นร่างกฎหมายเกี่ยวด้วยการเงิน วุฒิสภาก็จะต้องพิจารณาให้แล้วเสร็จภายใน 30 วัน[[2]](#footnote-2) ยิ่งกว่านั้น ถ้าหากร่างกฎหมายนั้น เป็นร่างพระราชบัญญัติงบประมาณรายจ่ายประจำปีงบประมาณ วุฒิสภาก็จะต้องพิจารณาให้แล้วเสร็จภายใน 20 วัน โดยพิจารณาได้เพียงให้ความเห็นชอบหรือไม่ให้ความเห็นชอบ และจะไม่สามารถแก้ไขเพิ่มเติมได้[[3]](#footnote-3)

 อย่างไรก็ตาม ถ้าหากเป็นกรณีของร่างพระราชบัญญัติประกอบรัฐธรรมนูญ วุฒิสภาจะมีส่วนให้ความเห็นชอบเนื่องจากรัฐธรรมนูญกำหนดให้ร่างพระราชบัญญัติประกอบรัฐธรรมนูญจะต้องได้รับความเห็นชอบจากที่ประชุมรวมกันของรัฐสภา[[4]](#footnote-4)

 - อำนาจพิจารณาร่างรัฐธรรมนูญแก้ไขเพิ่มเติม : ในส่วนของการแก้ไขเพิ่มเติมรัฐธรรมนูญนั้น รัฐธรรมนูญได้กำหนดให้สมาชิกวุฒิสภารวมกันสมาชิกสภาผู้แทนราษฎรไม่น้อยกว่า 1 ใน 5 ของจำนวนสมาชิกทั้งหมดเท่าที่มีอยู่ของทั้งสองสภา และในการพิจารณาให้ความเห็นชอบวาระแรก และวาระที่สาม แม้รัฐธรรมนูญจะกำหนดให้พิจารณาโดยใช้ที่ประชุมร่วมกันของรัฐสภา แต่ในจำนวนผู้ให้ความเห็นชอบ จะต้องมีสมาชิกวุฒิสภาไม่นอ้ยกว่า 1 ใน 3 ของจำนวนสมาชิกทั้งหมดที่มีอยู่[[5]](#footnote-5)

 - อำนาจในการควบคุมการบริหารราชการแผ่นดิน : แม้ว่าวุฒิสภาจะไม่มีอำนาจขอเปิดอภิปรายเพื่อลงมติไม่ไว้วางใจ แต่รัฐธรรมนูญก็กำหนดให้วุฒิสภามีอำนาจบางประการเพื่อให้ใช้อำนาจควบคุมการบริหารราชการแผ่นดินได้ ได้แก่

 1) การตั้งกระทู้ถาม : โดยรัฐธรรมนูญกำหนดให้การตั้งกระทู้ถามสามารถทำได้ทั้งการตั้งกระทู้ที่เป็นหนังสือหรือกระทู้ถามด้วยวาจา (กระทู้ถามสด) แต่รัฐมนตรีมีสิทธิที่จะตอบหรือไม่ตอบก็ได้ถ้าหากเห็นว่าเรื่องนั้นยังไม่ควรเปิดเผยเนื่องจากเกี่ยวเนื่องกับความปลอดภัยหรือประโยชน์สำคัญของแผ่นดิน[[6]](#footnote-6)

 2) การเปิดอภิปรายทั่วไป : รัฐธรรมนูญได้กำหนดให้สมาชิกวุฒิสภาไม่น้อยกว่า 1 ใน 3 ของสมาชิกทั้งหมดที่มีอยู่สามารถขอเปิดอภิปรายทั่วไปในวุฒิสภาเพื่อให้คณะรัฐมนตรีแถลงข้อเท็จจริงหรือชี้แจงปัญหาสำคัญได้ โดยไม่มีการลงมติ[[7]](#footnote-7)

 3) การควบคุมการบริหารราชการแผ่นดินผ่านระบบคณะกรรมาธิการ : โดยตามรัฐธรรมนูญและข้อบังคับการประชุมวุฒิสภาได้กำหนดให้วุฒิสภาสามารถตั้งคณะกรรมาธิการสามัญ หรือคณะกรรมาธิการวิสามัญได้ เพื่อทำกิจการ หรือพิจารณาสอบข้อเท็จจริง และรายงานผลการศึกษาให้วุฒิสภาทราบตามระยะเวลาที่วุฒิสภากำหนด

 - อำนาจการให้คำแนะนำหรือให้ความเห็นชอบแก่บุคคลที่ดำรงตำแหน่งบางตำแหน่ง : ตั้งแต่การประกาศใช้รัฐธรรมนูญแห่งราชอาณาจักรไทย พุทธศักราช 2540 เป็นต้นมา วุฒิสภาก็ถูกกำหนดไว้ให้เป็นองค์กรที่มีความเป็นตัวแทนและปราศจากความเกี่ยวข้องกับการเมือง ตลอดจนเป็นองค์กรที่ทำหน้าที่ตรวจสอบถ่วงดุลการใช้อำนาจของฝ่ายบริหารตลอดจนสภาผู้แทนราษฎร (ซึ่งแม้จะเป็นตัวแทนของประชาชน แต่ก็มีความเกี่ยวข้องกับพรรคการเมืองค่อนข้างมาก) ดังนั้น รัฐธรรมนูญตั้งแต่ฉบับ พ.ศ. 2540 จนฉบับปัจจุบัน ก็มักจะกำหนดให้วุฒิสภามีอำนาจในการให้คำแนะนำหรือให้ความเห็นชอบแก่ผู้ดำรงตำแหน่งบางตำแหน่งซึ่งเป็นตำแหน่งที่เกี่ยวข้องกับการตรวจสอบหรือตำแหน่งที่เกี่ยวข้องกับฝ่ายตุลาการ ดังนี้

 1) ตุลาการศาลรัฐธรรมนูญ : โดยรัฐธรรมนูญกำหนดให้ผู้ได้รับการคัดเลือกหรือสรรหาเพื่อแต่งตั้งให้ดำรงตำแหน่งตุลาการศาลรัฐธรรมนูญ จะต้องได้รับความเห็นชอบจากวุฒิสภาด้วยคะแนนเสียงไม่น้อยกว่ากึ่งหนึ่งของจำนวนสมาชิกวุฒิสภาทั้งหมดเท่าที่มีอยู่[[8]](#footnote-8)

 2) ตำแหน่งที่รัฐธรรมนูญกำหนดให้พระมหากษัตริย์ทรงแต่งตั้งโดยคำแนะนำของวุฒิสภา : บางตำแหน่งในองค์กรอิสระรัฐธรรมนูญได้กำหนดให้พระมหากษัตริย์ทรงแต่งตั้งโดยคำแนะนำวุฒิสภา โดยต้องแต่งตั้งจากผู้มีความรู้ความเชี่ยวชาญสาขาที่เกี่ยวข้องกับตำแหน่งนั้น ๆ ซึ่งได้แก่ คณะกรรมการการเลือกตั้ง[[9]](#footnote-9) ผู้ตรวจการแผ่นดิน[[10]](#footnote-10) คณะกรรมการป้องกันและปราบปรามการทุจริตแห่งชาติ[[11]](#footnote-11) คณะกรรมการตรวจเงินแผ่นดิน[[12]](#footnote-12) และคณะกรรมการสิทธิมนุษยชน[[13]](#footnote-13)

**2.2 อำนาจหน้าที่ของวุฒิสภาตามบทเฉพาะกาล**

นอกจากการมีอำนาจหน้าที่เหมือนอย่างวุฒิสภาในกรณีทั่วไปตามที่รัฐธรรมนูญกำหนดแล้ว รัฐธรรมนูญยังได้กำหนดให้มีวุฒิสภาตามบทเฉพาะกาล และยังกำหนดอำนาจหน้าที่ให้วุฒิสภาตามบทเฉพาะกาลบางประการที่แตกต่างจากอำนาจหน้าที่ของวุฒิสภาในกรณีทั่วไปด้วย โดยวุฒิสภาตามบทเฉพาะกาลจะมีอำนาจหน้าที่เพิ่มเติม ดังนี้

 - อำนาจในการติดตาม เสนอแนะ และเร่งรัดการปฏิรูปประเทศ

 เนื่องจากในคำถามพ่วงที่กำหนดให้มีวุฒิสภาตามบทเฉพาะกาล ได้กำหนดไว้อย่างชัดเจนว่าการมีวุฒิสภาตามบทเฉพาะกาลนั้น มีขึ้นเพื่อให้การปฏิรูปประเทศมีความต่อเนื่อง ดังนั้น รัฐธรรมนูญจึงกำหนดให้วุฒิสภาตามบทเฉพาะกาลมีอำนาจในการติดต่อ เสนอแนะ และเร่งรัดการปฏิรูปประเทศ โดยกำหนดให้คณะรัฐมนตรีจะต้องแจ้งความคืบหน้าในการดำเนินการตามแผนการปฏิรูปประเทศต่อรัฐสภาทุก 3 เดือน[[14]](#footnote-14)

 - อำนาจในการพิจารณาร่างพระราชบัญญัติเพื่อดำเนินการตามการปฏิรูปประเทศในหมวด 16

 รัฐธรรมนูญได้กำหนดให้กฎหมายที่จำเป็นจะต้องตราขึ้นเพื่อปฏิรูปประเทศตามรัฐธรรมนูญ จะต้องได้รับการพิจารณาในที่ประชุมร่วมกันของรัฐสภา ซึ่งเท่ากับว่า วุฒิสภาจะมีส่วนในการให้ความเห็นชอบด้วย ส่วนร่างพระราชบัญญัติใดจะถือเป็นร่างพระราชบัญญัติที่ตราขึ้นเพื่อปฏิรูปประเทศตามที่รัฐธรรมนูญกำหนดนั้น คณะรัฐมนตรี่ที่เห็นว่าร่างกฎหมายนั้นเป็นร่างกฎหมายปฏิรูปประเทศจะต้องแจ้งให้ประธานรัฐสภาทราบ[[15]](#footnote-15)

 - การพิจารณาร่างพระราชบัญญัติที่สภาผู้แทนราษฎรหรือวุฒิสภายับยั้งไว้

 โดยรัฐธรรมนูญได้กำหนดให้ร่างพระราชบัญญัติที่ถูกยับยั้งไว้ ถ้าหากร่างพระราชบัญญัตินั้นเกี่ยวกับการแก้ไขเพิ่มเติมโทษหรือองค์ประกอบความผิดต่อตำแหน่งหน้าที่ราชการ หรือตำแหน่งหน้าที่ในการยุติธรรม หรือความผิดของพนักงานในองค์การหรือหน่วยงานของรัฐ (เฉพาะกรณีที่เป็นการแก้ไขเพิ่มเติมที่เป็นคุณกับผู้กระทำความผิด หรือก็คือทำให้ผู้กระทำความผิดพ้นความผิดหรือไม่ต้องรับโทษ) หรือร่างกฎหมายที่วุฒิสภามีมติด้วยคะแนนเสียงไม่น้อยกว่า 2 ใน 3 ของจำนวนวุฒิสภาทั้งหมดเห็นว่าร่างกฎหมายนั้นกระทบต่อการดำเนินกระบวนการยุติธรรมอย่างร้ายแรง ที่ประชุมร่วมกันของรัฐสภา ก็สามารถพิจารณาร่างพระราชบัญญัติที่ถูกยับยั้งไว้ได้[[16]](#footnote-16)

 - การให้ความเห็นชอบแก่บุคคลที่จะได้รับเลือกเป็นนายกรัฐมนตรี

 แม้ว่าในกรณีทั่วไป สภาผู้แทนราษฎรเท่านั้นจะมีสิทธิให้ความเห็นชอบกับผู้ที่จะเป็นนายกรัฐมนตรี แต่รัฐธรรมนูญฉบับนี้ได้กำหนดให้ในระหว่าง 5 ปีนับแต่มีรัฐสภาชุดแรก การเลือกนายกรัฐมนตรี จะต้องกระทำในที่ประชุมร่วมกันของรัฐสภา นั่นหมายความว่า วุฒิสภาจะมีส่วนในการเลือกนายกรัฐมนตรีด้วยในช่วง 5 ปี แรก (หรือก็คือ มีโอกาสได้เลือกนายกรัฐมนตรี 2 ครั้ง)[[17]](#footnote-17)

1. รัฐธรรมนูญแห่งราชอาณาจักรไทย มาตรา 269 [↑](#footnote-ref-1)
2. มาตรา 136 [↑](#footnote-ref-2)
3. มาตรา 143 [↑](#footnote-ref-3)
4. มาตรา 132 [↑](#footnote-ref-4)
5. มาตรา 256 [↑](#footnote-ref-5)
6. มาตรา 150 [↑](#footnote-ref-6)
7. มาตรา 153 [↑](#footnote-ref-7)
8. มาตรา 204 [↑](#footnote-ref-8)
9. มาตรา 222 [↑](#footnote-ref-9)
10. มาตรา 228 [↑](#footnote-ref-10)
11. มาตรา 232 [↑](#footnote-ref-11)
12. มาตรา 238 [↑](#footnote-ref-12)
13. มาตรา 246 [↑](#footnote-ref-13)
14. มาตรา 270 [↑](#footnote-ref-14)
15. มาตรา 270 [↑](#footnote-ref-15)
16. มาตรา 271 [↑](#footnote-ref-16)
17. มาตรา 272 [↑](#footnote-ref-17)